Skattemessig tilordning av salgshonorar (skatteloven § 5-1 første ledd)
Dato: 2004-08-17

Sammendrag: I tillegg drev han salgsarbeid for selskapet mot provisjon. Megleren stilte spørsmål om han kunne la sitt heleide aksjeselskap, A AS, fakturere honoraret for salgsarbeidet, slik at honoraret ble tilordnet A AS og ikke aksjemegleren personlig. Skattedirektoratet la på bakgrunn av de innsendte opplysningene til grunn at A AS ikke skulle ha noe med skattyters salgsarbeid for aksjemeglerselskapet å gjøre. Skattedirektoratet kom derfor til at skattyter skulle tilordnes honoraret som arbeidsinntekt.

Innsenders fremstilling av faktum og jus På bakgrunn av de opplysninger som er gitt i anmodningen legges det til grunn at skattyter eier en mindre del av aksjene i et aksjemeglerselskap. Han er ansatt som i en administrativ stilling i selskapet med fast lønn. I tillegg til denne stillingen har han en provisjonsavtale vedrørende sitt salgsarbeid, som innebærer at han mottar 35 prosent av salgsinntektene som han tjener inn til aksjemeglerselskapet. Han ønsker å få en bekreftelse på at hans heleide selskap, A AS, kan fakturere hans provisjonsinntekter fra aksjemeglerselskapet. Han opplyser at det ikke foreligger noen skriftlige eller muntlige avtaler mellom ham og de to selskapene vedrørende oppdrag/ansettelse. Dette vil bli gjort når det foreligger en bindende forhåndsuttalelse. Skattedirektoratets vurderinger Skattedirektoratet skal i det følgende ta stilling til om den provisjonsinntekten skattyter for tiden mottar fra aksjemeglerselskapet for salgsarbeid, kan tilordnes skattyters heleide selskap A AS og ikke skattyter personlig. Utgangspunktet er at inntekt av personlig arbeid skatterettslig skal tilordnes den som utfører arbeidet. I denne saken vil det relevante spørsmålet være om skattyter må anses som arbeidstaker i aksjemeglerselskapet i forhold til salgsarbeidet eller om det er A AS som må anses som oppdragstaker i aksjemeglerselskapet, mao. at skattyter utfører salgsarbeidet i aksjemeglerselskapet på vegne av A AS. I førstnevnte tilfelle må skattyter tilordnes all provisjonsinntekten fra aksjemeglerselskapet og blir skattepliktig for denne på lik linje med lønn fra selskapet. Dersom skattyter overfører pengene til A AS, vil dette være anvendelse av innvunnet inntekt som ikke vil får virkning for beskatningen. Er salgsarbeidet i aksjemeglerselskapet utført på vegne av A AS, vil A AS tilordnes provisjonsinntekten. Det vises for øvrig til Høyesteretts dom gjengitt i Utv. 1994 s. 828, som omhandler en liknende problemstilling. Skattyter opplyser at planen er at hans heleide selskap A AS skal fakturere provisjonsinntekten. Det er ikke gitt noen opplysninger om hva selskapet har med skattyters salgsarbeid for aksjemeglerselskapet å gjøre. Det legges derfor til grunn at skattyter personlig utfører arbeidet for aksjemeglerselskapet og at A AS ikke har noe med dette arbeidet å gjøre. Det faktum at skattyter mottar lønnsinntekt fra aksjemeglerselskapet underbygger også dette faktum. Arbeidet kan dermed ikke anses utført på vegne av A AS. Skattyter skal beskattes for provisjonsinntekten fra aksjemeglerselskapet som arbeidsinntekt, jef skatteloven § 5-1 første ledd. Konklusjon Provisjonsinntekten fra aksjemeglerselskapet skal tilordnes skattyter.